Juuni 2016

2016. aasta juuni algas kolmapäeval ja lõppes 30 ööpäeva pärast neljapäeval.

1. juuni

 Ameerika Ühendriikides kuulutas Texase kuberner Greg Abbott osariigi 31 maakonnas üleujutuste tõttu välja katastroofiolukorra.
 Jordaanias astus ametisse peaminister Hānī al-Mulqī valitsus.
 Mali põhjaosas öösel toimunud rünnakutes Ühinenud Rahvaste Organisatsiooni tugipunktidele hukkus kokku neli inimest, nende seas ka üks hiinlasest ÜRO rahuvalvaja. Lisaks sai vigastada veel 10 rahuvalvajat. ÜRO sõnul pani rünnakud toime islamistlik terroriorganisatsioon Al-Qā‘idah.
 Prantsusmaal Strasbourgis algas kuni 21. juunini kestev Eesti filmiprogramm.
 Somaalia pealinnas Muqdishos hotelli väravas enesetaputerroristi korraldatud autopommiplahvatuses ja sellele järgnenud tulistamistes hukkus kokku 16 inimest ning sai vigastada 55 inimest. Vastutuse rünnaku eest võttis äärmuslik islamiliikumine Ash-Shabāb.
 Šveitsis avati maailma pikim ja sügavaim raudteetunnel, 57 km pikkune Gotthardi baastunnel.
 ÜRO Julgeolekunõukogu mõistis ametlikult hukka Põhja-Korea raketikatsetused.
 Eesti president Toomas Hendrik Ilves kutsus tagasi Eesti suursaadiku Valgevenes Mait Martinsoni, Eesti suursaadiku Ukrainas Sulev Kannikese, Eesti suursaadiku Norras Simmu Tiigi ja Eesti suursaadiku Hiinas Toomas Lukki. Nende asemele nimetas president suursaadikuks Valgevenesse Merike Kokajevi, Ukrainasse Gert Antsu, Norrasse Janne Jõesaar-Ruusalu ja Hiinasse Marten Koka.
 Eesti peaminister Taavi Rõivas oli ühepäevasel töövisiidil Poolas, kus ta arutas oma Poola kolleegiga Beata Szydłoga peamiselt julgeolekualaseid küsimusi.
 Eesti välisminister Marina Kaljurand alustas kahepäevast visiiti Prantsusmaa pealinnas Pariisis. Visiidi esimesel päeval kohtus ta Prantsusmaa välisministri Jean-Marc Ayrault'ga ning osales seejärel Majanduskoostöö ja Arengu Organisatsiooni ministrite kahepäevasel töökohtumisel. 
 Swissôtel Tallinnas algas NATO küberkaitsekoostöö keskuse korraldatud kolmepäevane konverents CyCon 2016, mille avas Eesti president Toomas Hendrik Ilves.

2. juuni

 2016. aasta Ameerika Ühendriikide presidendivalimised: Ameerika Ühendriikide Esindajatekoja esimees Paul Ryan teatas oma toetusest Vabariikliku Partei presidendikandidaadi kandidaadile ettevõtja Donald Trumpile.
 Guinea-Bissaus nimetati ametisse peaminister Baciro Djá uue valitsuskabineti liikmed.
 Liibanoni parlamendis kukkus kvoorumi puudumisel läbi 40. katse riigile presidenti valida. Uued valimised määrati 23. juuniks.
 OPECi uueks peasekretäriks valiti Nigeeria esindaja Mohammed S. Barkindo, kelle ametiaeg algab 1. augustil.
 Saksamaa Liidupäev võttis vastu otsuse, millega tunnistati 1915. aastal Osmanite riigis aset leidnud armeenlaste massiline deporteerimine ja tapmine genotsiidiks. Otsus kutsus esile Türgi võimude raevuka vastureaktsiooni. Türgi peaminister Binali Yıldırım nimetas otsust "armeenlaste rassistliku lobitöö" tulemuseks.
 Saksamaa politsei vahistas neli süüria päritolu meest, keda kahtlustati seotuses äärmusliku islamiliikumisega Islamiriik. Väidetavalt plaanisid mehed korraldada terrorirünnaku Düsseldorfi linna metroos.
 Eesti valitsus korraldas väljasõidu Kagu-Eestisse. Valitsuse korraline istung ja sellele järgnenud pressikonverents toimusid Piusa piirivalvekordonis.
 Eestisse saabus kahepäevasele töövisiidile Venemaa asekultuuriminister Alla Manilova, kes allkirjastas oma visiidi raames kahe riigi kultuuriministeeriumide koostööprogrammi aastateks 2016–2018.
 Eestis teatas Riigikogu endine esimees, akadeemik Ene Ergma oma lahkumisest Isamaa ja Res Publica Liidu liikmeskonnast.
 Lõuna ringkonnaprokuratuur esitas ettevõtja Rein Kilgile kriminaalsüüdistuse aktsiaseltsi Pere makesjõuetuse põhjustamise eest.

3. juuni

 Nigeris vallutas äärmuslik islamiliikumine Boko Haram Bosso linna.
 Saksamaal Mendigi linnas lõi Rock am Ring muusikafestivali ajal rahva hulka välk. Välgutabamusest sai viimastel andmetel vigastada 71 inimest, neist 15 vigastused olid rasked ja kahte inimest oli vaja elustada.
 Venezuela keskvalimiskomisjon tühistas samaks päevaks kavandatud koosoleku, millel pidi arutusele tulema president Nicolás Maduro tagandamise toetuseks kogutud 1,85 miljoni allkirja õigsuse ja kehtivuse küsimused. 
 Eesti siseminister Hanno Pevkur avas ametlikult uue Piusa piirivalvekordoni.
 Tallinnas algas NATO iga-aastane mereväeõppus BALTOPS, millel osaleb kokku 18 riiki.
 AS Tallinna Lennujaam nõukogu avalikustas, et on valinud ettevõtte uueks juhiks Piret Mürk-Dubout.
 Eesti Rahvusringhääling kinnitas oma teemaportaalide üksuse peatoimetajaks ajakirjandusõppejõu Marju Himma.
 Vabariigi valimiskomisjoni esimeheks valiti Harju Maakohtu kohtunik Meelis Erik.

4. juuni

 2016. aasta Ameerika Ühendriikide presidendivalimised: USA Neitsisaartel toimunud Demokraatliku Partei eelvalimised võitis Hillary Clinton.
 Lätis valis valitsuskoalitsiooni kuuluv erakond Ühtsus oma uueks esimeheks Euroopa Komisjoni endise voliniku Andris Piebalgsi.
 Nigeris vallutasid Nigeri ja Nigeeria väeüksused pärast öö läbi kestnud lahinguid äärmuslikult islamiliikumiselt Boko Haram tagasi Bosso linna.
 Ukraina piirivalve teatas, et pidas mai lõpus Poola piiril kinni relvade ja lõhkeainega varustatud 25-aastase prantsuse mehe, kes kavandas Euroopa jalgpalli meistrivõistluste ajal Prantsusmaal rünnakute korraldamist.
 Eestis Jõhvis toimus Sotsiaaldemokraatliku Erakonna üldkogu, kus erakonna presidendikandidaadiks kinnitati XIII Riigikogu esimees Eiki Nestor ja erakonna uueks peasekretäriks jurist Kristen Kanarik.

5. juuni

 Belgia idaosas Saint-Georges-Sur-Meuse'is põrkasid kokku reisirong ja kaubarong. Õnnetuses hukkus kolm ja sai vigastada 40 inimest.
 Itaalias toimusid kohalike omavalitsuste valimised.
 Mehhiko 12 osariigis toimusid kuberneride valimised. Valitsev Institutsioonilis-Revolutsiooniline Partei sai lüüa kokku seitsmes osariigis. Suurim võitja oli paremtsentristlik opositsioonierakond Rahvusliku Aktsiooni Partei, mis võitis valimised samuti seitsmes osariigis.
 Nigeris vallutas äärmuslik islamiliikumine Boko Haram tagasi Bosso linna.
 Peruus toimus presidendivalimiste teine voor. Valimised võitis Keiko Fujimori ees napilt Pedro Pablo Kuczynski, kes kogus 50,1% häältest. Valimisaktiivsus oli 80,1%.
 Rumeenias toimusid kohalike omavalitsuste valimised, kus edukaimaks osutus kuni 2015. aasta novembrini ka riigis võimul olnud Sotsiaaldemokraatlik Partei. Sotsiaaldemokraadid saavutasid valimisvõidu umbes 43% omavalitsustest.
 Šveitsis toimus referendum, kus hääletati muuhulgas põhisissetuleku (kodanikupalga) kehtestamise, asüüliseaduse täiendamise ja mitmete muude küsimuste üle. Kõige vastuolulisem ettepanek, kõigile täiskasvanutele töökoormusest sõltumatu 2500 Šveitsi frangi suuruse põhisissetuleku kehtestamine, lükati ligi 77% vastuhäältega tagasi.
 2016. aasta Eesti presidendivalimised: Eestis kinnitas Isamaa ja Res Publica Liidu volikogu erakonna presidendikandidaadiks endise õiguskantsleri, advokaat Allar Jõksi.

6. juuni

 Haiti keskvalimiskomisjon otsustas tühistada presidendivalimiste esimese vooru tulemused ja korraldada teise vooru asemel hoopis uued valimised, mille esimene voor toimub 9. oktoobril.
 Islamimaailmas algas paastukuu ramadaan.
 Jordaania pealinna Ammani lähistel asuvas palestiina põgenikelaagris korraldati rünnak seal asuvale julgeolekuametkondade kontorile. Rünnakus hukkus kolm luureohvitseri ja veel kaks muud inimest.
 Kasahstani julgeolekujõud korraldasid Aktöbe linnas varahommikul operatsiooni eelmisel päeval toimunud terrorirünnakute korraldajate ja läbiviijate tabamiseks. Puhkenud tulevahetuses hukkus viis terroristi, veel kaks andsid alla ja vahistati.
 Luksemburgis kohtusid Euroopa Liidu energeetikaministrid. Eestit esindas kohtumisel majandus- ja taristuminister Kristen Michal.
 Rahvusvaheline Aatomienergia Agentuur teatas, et Põhja-Korea on tõenäoliselt taasavanud tuumareaktori kütuse jääkidest tuumapommis kasutatava plutooniumi tootmiseks mõeldud tehase.
 Saint Lucial toimusid parlamendivalimised. Valimised võitis Ühinenud Tööliste Partei, mis sai 54,8% häältest ja 11 kohta 17-liikmelises parlamendis. Valimisaktiivsus oli 53,4%.
 Saksamaa liidupresident Joachim Gauck teatas, et ei kandideeri teiseks ametiajaks presidendi ametisse.
 Uganda president Yoweri Museveni nimetas ametisse oma uue valitsuskabineti. Peaministriks sai ka seni sama ametit pidanud Ruhakana Rugunda, haridusministriks nimetas president oma abikaasa Janet Museveni.
 Eesti ettevõtlusminister Liisa Oviir alustas viiepäevast ametlikku visiiti Hiinas, et võtta osa Kesk- ja Ida-Euroopa ning Hiina kaubandusministrite kohtumisest. Ministrit saatis visiidil ka Eesti äridelegatsioon.

7. juuni

 2016. aasta Ameerika Ühendriikide presidendivalimised: Demokraatliku Partei eelvalimised New Jersey, New Mexico ja Lõuna-Dakota osariigis võitis Hillary Clinton, Montana ja Põhja-Dakota osariigis oli edukas senaator Bernie Sanders. Pärast valimistulemuste selgumist kuulutas Hillary Clinton ennast Demokraatliku Partei presidendikandidaadiks, sest tal oli koos vajalik arv demokraatide kongressi delegaatide hääli, et endale nominatsioon kindlustada. Senaator Sanders teatas siiski, et ka tema ei taandu valimisvõitlusest ja jätkab oma kampaaniat kuni kongressini.
 Brasiilia riigiprokuratuur esitas riigi ülemkohtule taotluse parlamendi ülemkoja esimehe Renan Calheirosi ja valitseva erakonna Brasiilia Demokraatliku Liikumise Partei esimehe Romero Jucá vahistamiseks, süüdistades neid juurdluse takistamises. Samuti taotleb prokuratuur juba ametist kõrvaldatud parlamendi alamkoja esimehe Eduardo Cunha ja riigi ekspresidendi José Sarney arreteerimist.
 Luksemburgis kohtusid Euroopa Liidu transpordiministrid. Eestit esindas kohtumisel taas majandus- ja taristuminister Kristen Michal.
 Saint Lucia peaministrina vannutati ametisse Allen Chastanet.
 Türgi suurima linna İstanbuli kesklinnas korraldati hommikuse tipptunni ajal autopommiplahvatus, mille sihtmärk oli politseibuss. Rünnakus hukkus 11 ja sai vigastada 36 inimest.
 Ungari parlament andis riigi valitsusele senisest laiemad õigused terroriohu korral tegutsemiseks. Muuhulgas laiendas parlament valitsuse volitusi inimeste jälgimisel ja relvajõudude kasutamisel.
 2016. aasta Eesti presidendivalimised: Eesti Keskerakonna esimees Edgar Savisaar teatas oma soovist saada Keskerakonna ametlikuks presidendikandidaadiks.
 Eestis viibis mitteametlikul visiidil Läti peaminister Māris Kučinskis, kes kohtus oma visiidi raames ka Eesti peaministri Taavi Rõivasega.
 Eesti kultuuriminister Indrek Saar külastas Valga maakonda.
 XIII Riigikogu võttis kolmandal lugemisel häältega 56:38 vastu haldusreformi seaduse.
 XIII Riigikogu võttis kolmandal lugemisel häältega 61:27 vastu palju vastuolusid tekitanud erakooliseaduse muutmise seaduse, mis muutis erakoolide tegevuskulude rahastamise kohalikele omavalitsustele vabatahtlikuks. Seaduse rakendamisel kehtib kuni 2019. aasta lõpuni üleminekuaeg.
 Tallinnas algas NATO infotehnoloogia- ja kommunikatsioonivaldkonnale keskenduv kolmepäevane kaitsetööstuse konverents NITEC.

8. juuni

 Austria populistlik erakond Austria Vabaduspartei vaidlustas ametlikult eelmisel kuul toimunud presidendivalimiste tulemused. Kuna Alexander van der Bellen võitis Vabaduspartei kandidaati Norbert Hoferit vaid umbes 31 000 häälega, nõudis Vabaduspartei, et loetaks üle posti teel edastatud hääled, mis kallutasid tulemuse nende kandidaadi kahjuks.
 Iisraelis Tel Avivi meelelahutuskvartalis aset leidnud tulistamises sai surma neli ja vigastada veel 17 inimest.
 Kreekas algas meditsiini- ja haridustöötajate 24-tunnine streik, millega protesteeriti personali vähesuse vastu ja nõuti kärbete-eelsete palkade taastamist.
 Tšiilis astus tagasi president Michelle Bachelet' kabinetiülem ja riigi siseminister José Burgos, kes oli sattunud vastuollu valitsuse teiste liikmetega tööturureformide ja kuritegevusega võitlemise strateegia küsimustes.
 Eestisse saabus kahepäevasele ametlikule visiidile Ukraina välisminister Pavlo Klimkin, kes kohtus visiidi raames ka oma Eesti kolleegi Marina Kaljuranna, Eesti presidendi Toomas Hendrik Ilvese ja XIII Riigikogu esimehe Eiki Nestoriga.

9. juuni

 2016. aasta Ameerika Ühendriikide presidendivalimised: Ameerika Ühendriikide president Barack Obama teatas, et eelistab oma ametijärglasena näha Demokraatliku Partei kandidaati Hillary Clintonit.
 Ameerika Ühendriikides Californias jõustus eutanaasiaseadus, mis lubab meedikutel surmavalt haigetele patsientidele kirjutada nende surma kiirendavaid ravimeid. Californiast sai sellega viies Ameerika Ühendriikide osariik, kus selline seadus on jõustunud.
 Iraagi pealinnas Bagdadis toimunud kahes autopommiplahvatuses hukkus vähemalt 20 inimest, vigastatuid oli üle 40.
 Luksemburgis toimus Euroopa Liidu justiits- ja siseministrite kohtumine, kus osales ka Eesti justiitsminister Urmas Reinsalu.
 Mongoolias algas Aasia ja Euroopa riikide rahandusministrite kahepäevane kohtumine, kus osales ka Eesti rahandusminister Sven Sester.
 Tais tähistati kuningas Bhumibol Adulyadej troonileasumise 70. aastapäeva.
 Eesti valitsus otsustas, et ostab koos Eesti Evangeelse Luterliku Kirikuga pankrotistunud Narva Aleksandri koguduse varadest välja Narva Aleksandri Suurkiriku hoone. Valitsus ja EELK tasuvad mõlemad 50% pankrotivara väärtusest ehk 187 500 eurot.
 Eesti kultuuriminister Indrek Saar alustas kolmepäevast visiiti Venemaal Peterburis.
 Eesti tervise- ja tööminister Jevgeni Ossinovski alustas kahepäevast ringsõitu Hiiumaal.
 Eesti välisminister Marina Kaljurand alustas kahepäevast visiiti Brüsselis, et osaleda ja esineda interneti haldamist käsitleval foorumil EuroDIG2016.
 XIII Riigikogu liige, Sotsiaaldemokraatliku Erakonna liige Mihkel Raud esitas avalduse Riigikogust lahkumiseks. Tema volitused Riigikogu liikmena lõppevad 16. juunil. Eelnevalt oli Raud ajakirjanduse kaudu teatanud üleüldse poliitikast, sealhulgas ka erakonnast lahkumisest.
 Tartu linnavolikogu kinnitas korruptsioonikahtlustuse tõttu ametist lahkunud Kajar Lemberi asemel uueks abilinnapeaks Jaan Õunapuu.
 Eesti meediaettevõte Postimees Grupp teatas, et alates 14. juunist saab ettevõtte juhatuse esimeheks Peep Kala ja ajalehe Postimees peatoimetajaks Lauri Hussar.
 Eesti Vabaerakond heitis oma liikmeskonnast erakonna maine kahtlustamise ja erakonna väärtustele vastandumise eest välja Georg Kirsbergi.

10. juuni

 Ameerika Ühendriikides Florida osariigis Orlando linnas tulistas mees autogramme jaganud laulja Christina Grimmiet ja haavas teda surmavalt; laulja suri mõned tunnid hiljem haiglas. Ründaja sooritas sündmuskohalt põgeneda üritades enesetapu.
 Belgia politsei vahistas 31-aastase mehe, keda peetakse üheks Brüsseli terrorirünnakute korraldajaks. 
 Lätis astus ametist tagasi tervishoiuminister Guntis Belēvičs, kellele oli ravijärjekorra väliselt tehtud vähetähtis onkoloogiline operatsioon. Tervishoiuministri kohuseid asus ajutiselt täitma kommunikatsiooniminister Uldis Augulis.
 Maldiivide kohus mõistis riigi endise asepresidendi Ahmed Adeebi süüdi vandenõu korraldamises president Abdulla Yameeni tapmiseks ja määras talle karistuseks 15 aastat vangistust.
 Prantsusmaal algasid 2016. aasta Euroopa meistrivõistlused jalgpallis.
 Rootsis algas lennufirma Scandinavian Airlines pilootide streik, millega nõuti firma poolt pakutust suuremat palgatõusu. Kahe päeva jooksul mõjutas streik ligi 25 000 inimese lennuplaane.

11. juuni

 Prantsusmaa lennufirma Air France piloodid alustasid neli päeva kestvat streiki, millega pilootide ametiühingud nõuavad valitsuselt tööturureformide tühistamist. Streigi esimesel päeval tühistas ettevõte ligi 30% kõigist oma lendudest.
 Soomes toimunud Rahvusliku Koonderakonna kongressil valiti erakonna uueks esimeheks siseminister Petteri Orpo, kes kogus teises valimisvoorus 441 häält. Erakonna esimeheks tagasi kandideerinud rahandusminister Alexander Stubb sai teises valimisvoorus 361 häält.
 2016. aasta Eesti presidendivalimised: Eesti Keskerakonna volikogu valis erakonna presidendikandidaadiks Mailis Repsi, keda toetas 90 volikogu liiget. Samuti presidendikandidaadiks pürginud erakonna esimeest Edgar Savisaart toetas 78 volikogu liiget.

12. juuni

 Ameerika Ühendriikides Florida osariigis Orlando geiklubis Pulse toimunud tulistamises hukkus 50 ja sai vigastada veel 53 inimest. Tulistaja oli 29-aastane afgaani päritolu Omar Mir Seddique Mateen, kes oli enne tulistamist vandunud ustavust äärmuslikule islamiorganisatsioonile Islamiriik. Tulistaja võttis veel mitmeid inimesi pantvangi, kuid lasti politsei poolt maha. Tegemist oli Ameerika Ühendriikide lähiajaloo ohvriterohkeima massimõrvaga.
 Ameerika Ühendriikides New Yorgis toimus Tony auhinnagala. Kõige enam auhindu võitis muusikal "Hamilton", mis võitis muuhulgas parima muusikali, parima meespeaosa, parima lavastaja ja parima muusika auhinna.
 Hiinas Shanghai Pudongi lennujaamas toimunud isetehtud lõhkekeha plahvatuses sai vigastada neli inimest. Plahvatus toimus lennujaama teise terminali registreerimisalas, väidetavalt oli üks vigastatu pommi valmistaja ise.
 Poola pealinnas Varssavis toimus geiparaad, millest võttis osa ligi 35 000 inimest. Varssavis on demonstratsioonid seksuaalvähemuste võrdse kohtlemise nimel toimunud alates 2001. aastast.
 Suurbritannias tähistati kuninganna Elizabeth II ametlikku 90. sünnipäeva. Londonis Buckinghami palee juures toimunud tänavapidustustele kogunes tuhandeid inimesi.
 Ukraina pealinnas Kiievis toimus nn võrdsuse marss seksuaalvähemuste õiguste kaitseks ja teadvustamiseks. Ajakirjanduse teatel võttis marsist osa 2000–5000 inimest, kelle seas oli ka Ukraina Ülemraada ja välisriikide diplomaatilise korpuse liikmeid. Suuremaid provokatsioone marsi ajal ei toimunud. Tegemist oli esimese taolise demonstratsiooniga Ukrainas.
 2016. aasta Eesti presidendivalimised: Eesti Konservatiivne Rahvaerakond kinnitas Pärnu Kontserdimajas toimunud kongressil ühehäälselt erakonna presidendikandidaadiks erakonna esimehe Mart Helme.
 Harjumaal Kõue mõisas toimus Reformierakonna üldkogu. Üldkogul kõnega esinenud erakonna auesimees ja potentsiaalne presidendikandidaat Siim Kallas kutsus oma kõnes Eesti erakondi üles seadustama topeltkodakondsust.
 Jõgeval toimus II Eesti naiste tantsupidu, millest võttis osa üle 5000 tantsija.

13. juuni

 Fidži alaline esindaja Ühinenud Rahvaste Organisatsiooni juures Peter Thomson valiti 94 häälega ÜRO Peaassamblee esimeheks. Tema vastaskandidaat Andréas Mavroyiánnis Küproselt sai 90 toetushäält.
 Iisrael valiti Ühinenud Rahvaste Organisatsiooni õiguskomitee eesistujaks. Tegemist on esimese korraga alates Iisraeli liitumisest Ühinenud Rahvaste Organisatsiooniga 1949. aastal, kui Iisraelist on saanud ÜRO alalise komitee eesistuja.
 Prantsusmaa pealinna Pariisi Les Mureaux' äärelinnas pussitas islamiterrorist nende kodus surnuks 42-aastase politseiülema ja tema abikaasa. Politsei eriüksus lasi pärast läbirääkimiste ebaõnnestumist majja barrikadeerunud terroristi maha. Vastutuse rünnaku eest võttis äärmuslik islamiliikumine Islamiriik.
 Prantsusmaa endise presidendi Nicolas Sarkozy endine abi Henri Guaino teatas oma kavatsusest kandideerida erakonna Vabariiklased kandidaadina presidendiks. Sama soovi on selgelt väljendanud ka Sarkozy ise.
 Suurbritannia suurima läbimüügiga ajaleht The Sun asus avalikult toetama Suurbritannia Euroopa Liidust lahkumist ehk niinimetatud Brexitit.
 Eesti president Toomas Hendrik Ilves kuulutas välja mitmed XIII Riigikogu vastu võetud seadused, teiste seas haldusreformi seaduse ja erakooliseaduse muutmise seaduse.
 Eestis Tapal algas rahvusvaheline sõjaväeõppus "Saber Strike".
 Eesti sotsiaalkaitseminister Margus Tsahkna alustas kuuepäevast visiiti Ameerika Ühendriikides, et osaleda New Yorgis toimuval UNICEFi aastakoosolekul.

14. juuni

 2016. aasta Ameerika Ühendriikide presidendivalimised: Washingtonis toimunud Demokraatliku Partei eelvalimised võitis Hillary Clinton. Tegemist oli demokraatide viimaste eelvalimistega enne juulis toimuvat valimiskongressi.
 Belgias Brüsselis toimus NATO kaitseministrite kohtumine, millel osales ka Eesti kaitseminister Hannes Hanso. Kohtumisel võeti vastu otsus saata piirkonna julgeoleku tõhustamiseks Baltimaadesse ja Poolasse pataljoni suurune maaväeüksus.
 Prantsusmaal Pariisis toimus järjekordne tööturureformide vastane meeleavaldus, millel osalesid kümned tuhanded inimesed. Vägivaldseks muutunud meeleavaldusel sai vigastada vähemalt 40 inimest ja vahi alla võeti 73 inimest.
 Rootsis lõppes pärast kokkuleppe saavutamist valitsuse ja pilootide ametiühingu vahel lennufirma Scandinavian Airlines pilootide streik, mis oli mõjutanud kokku umbes 100 000 inimese lennuplaane.
 Venemaa president Vladimir Putin andis relvajõududele korralduse lahinguvalmiduse kontrolliks, mis kestab kuni 22. juunini. Lisaks tegevväelastele puudutas seekordne kontroll ka reservväelasi, sest muuhulgas kontrolliti mobilisatsioonivõimekust ja reservüksuste valmisolekut lahingutegevuseks.
 Eestis tähistati 75 aasta möödumist juuniküüditamisest. Tallinnas Vabadussõja võidusamba jalamil toimus mälestustseremoonia, millel osalesid XIII Riigikogu esimees Eiki Nestor ja justiitsminister Urmas Reinsalu.
 Eesti kultuuriminister Indrek Saar külastas Pärnu linna ja Pärnu maakonda.
 XIII Riigikogu võttis vastu arenguseire seaduse, mis sätestas Eesti Arengufondi tegevuste ümberkorraldamise alused pärast fondi tegevuse lõpetamist 2017. aastal. Muuhulgas näeb seadus ette arenguseire funktsioonide üleandmise Riigikogu Kantselei juurde asutatavale arenguseire keskusele.
 XIII Riigikogu kümme liiget saatsid kultuuriminister Indrek Saarele pöördumise, milles nõudsid Teater NO99 direktori ja kunstilise juhi Tiit Ojasoo ametist vabastamist. Avalduse ajendiks sai ajakirjanduses avaldatud informatsioon, mille kohaselt oli Ojasoo löönud eraelulise tüli käigus avalikus kohas ühte naisnäitlejat ja tema suhtes oli algatatud selle vahejuhtumi tõttu kriminaaljuurdlus, mis lõppes küll kokkuleppemenetlusega.
 Harju Maakohus karistas peaminister Taavi Rõivasele tapmisähvarduse teinud Martin Kattaid kaheaastase vangistusega, millest reaalselt kuulub vanglas ärakandmisele kolm kuud. Ülejäänud karistuse suhtes otsustas kohus rakendada kolmeaastast katseaega.

15. juuni

 Ameerika Ühendriikides kehtestas Philadelphia linnavolikogu alates 1. jaanuarist 2017 täiendava maksu suhkrut ja suhkruasendajaid sisaldavatele karastusjookidele. Sellega sai Philadelphiast esimene Ameerika Ühendriikide suurlinn, mis on taolise maksu kehtestanud.
 Belgias Brüsselis jätkus NATO kaitseministrite kohtumine, mille raames kiideti heaks Ukrainale antav abipakett Ukraina kaitsevõime tõhustamiseks ja moderniseerimiseks.
 Soomes Lahtis algas soome-ugri rahvaste VII maailmakongress, mille avatseremoonial osales ka kultuuriminister Indrek Saar.
 Turksi ja Caicose uueks kuberneriks nimetati John Freeman, kelle ametiaeg algab 2016. aasta oktoobris.
 Eesti ettevõte Atria Farmid müüs aprillis 2016 tootmise lõpetanud Vastse-Kuuste lihatööstuse tulundusühistule Eesti Lihatööstus. Vastse-Kuuste kaubamärk jäi edasi Atria kasutusse, kuid lihatööstusest endast saab esimene ühistuline lihatööstus, mis pärast Eesti taasiseseisvumist 1991. aastal on tegevust alustanud.
 Eesti sotsiaalministeerium teatas, et 2016. aasta augustist saab ministeeriumi terviseala asekantsleriks senine Tervise Arengu Instituudi direktor Maris Jesse.
 Eestis astus ametist tagasi korruptsioonikahtlustuse saanud Põhja-Eesti Regionaalhaigla juhatuse esimees Tõnis Allik.
 2016. aasta Eesti presidendivalimised: XIII Riigikogu fraktsioonid pidasid konsultatsioone ühise presidendikandidaadi leidmise osas, kuid need lõppesid tulemusteta, sest teised erakonnad soovisid enne edasiste läbirääkimiste jätkumist Reformierakonna kandidaadi selgumist.

16. juuni

 EgyptAiri lend 804: Egiptuse võimud teatasid, et on leidnud Vahemerest 19. mail teel Pariisist Kairosse kadunuks jäänud lennuki riismed. 
 Horvaatia parlament avaldas häältega 125:15 umbusaldust peaminister Tihomir Oreškovići valitsusele.
 Leedu Seim võttis vastu seaduse, millega taastati vähemalt kuni 2022. aastani kohustuslik ajateenistus.
 Luksemburgis toimus euroala rahandusministrite kohtumine, millel esindasid Eestit rahandusminister Sven Sester ja rahandusministeeriumi asekantsler Märten Ross. Järgmisel päeval järgnes euroala ministrite kohtumisele ka Euroopa Liidu rahandusministrite kohtumine.
 Suurbritannias West Yorkshire'i krahvkonnas Birstallis tulistati ja pussitati valijatega kohtumiseks valmistunud Leiboristliku Partei parlamendiliiget Jo Coxi, kes suri hiljem Leedsi haiglas saadud vigastustesse. Lisaks temale said rünnakus veel vigastada kaks inimest. Rünnaku toime pannud 52-aastane mees peeti kinni samal päeval.
 Šveitsi Liidukogu otsustas ametlikult tagasi võtta avalduse Euroopa Majanduspiirkonnaga liitumiseks. Šveits oli avanud majanduspiirkonnaga liitumise protsessi 1992. aastal, kuid ei olnud juba aastaid sellel suunal mingeid samme astunud.
 Uganda pealinnas Kampalas avas purjus seersant sõjaväepolitsei kasarmutes tule ja tappis kokku seitse inimest, nende seas ka kolm last. Tulistamine leidis aset pärast seersandi tüli oma abikaasaga; pärast tulistamist sooritas tulistaja enesetapu.
 2016. aasta Eesti presidendivalimised: XIII Riigikogu juhatus kinnitas presidendivalimiste kuupäevaks 29. augusti.
 Eestisse saabus kahepäevasele visiidile Soome kaitseminister Jussi Niinistö, kelle visiit keskendus Saare maakonnale.
 Valgamaal Pühajärvel algas Baltimaade haridus- ja teadusministrite kahepäevane kohtumine.
 XIII Riigikogu liikmena andis ametivande Sotsiaaldemokraatlikusse Erakonda kuuluv Toomas Jürgenstein.
 Teater NO99 direktor ja kunstiline juht Tiit Ojasoo teatas kolleegidele saadetud pöördumises oma tagasiastumisest.
 Autorollo skandaal: Harju Maakohus mõistis transpordifirma Autorollo pankroti põhjustamises süüdi firma omaniku Väino Pentuse ja advokaadi Siim Roode.

17. juuni

 Ekvatoriaal-Guinea president Teodoro Obiang Nguema Mbasogo saatis laiali peaminister Vicente Ehate Tomi valitsuse.
 Euroopa Liit pikendas ühe aasta võrra neid Venemaa vastaseid sanktsioone, mis on seotud Krimmi annekteerimisega. Sanktsioonid välistavad koostöö Krimmi ettevõtetega, investeeringud annekteeritud alale ja seal valmistatud kaupade ekspordi Euroopa Liidu territooriumile.
 Saksamaal Detmoldis mõistis kohus viieks aastaks vangi 94-aastase Reinhold Hanningi. Endine Oświęcimi koonduslaagri valvur Hanning oli kohtu all süüdistatuna laagris tapetud 170 000 inimese mõrvale kaasaaitamises.
 Eesti kultuuriminister Indrek Saar alustas kahepäevast visiiti Hiiu maakonnas.

20. juuni

 Cooki Saarte parlament avaldas umbusaldust peaminister Henry Punale ja nimetas uueks peaministriks Rose Browni. Valitsus oli kuulutanud parlamendi istungi ebaseaduslikuks ja järgmisel päeval kinnitas seda seisukohta ka kuninganna esindaja Tom Marsters, mistõttu parlamendi otsused ei jõustunud.
 Uus-Kaledoonia ülemvolinikuna astus ametisse Thierry Lataste.

22. juuni

 Soomes toimusid muutused peaminister Juha Sipilä valitsuses. Uueks rahandusministriks sai Alexander Stubbi asemel senine siseminister Petteri Orpo, siseministriks sai Orpo asemel Paula Risikko. Muutused olid tingitud Orpo valimisest Rahvusliku Koonderakonna esimeheks.

23. juuni

 Ekvatoriaal-Guineas astus ametisse peaminister Francisco Pascual Obama Asue valitsuskabinet.
 Liibanoni parlamendis ebaõnnestus kvoorumi puudumise tõttu järjekordne presidendivalimiste katse.
 2016. aasta Suurbritannia Euroopa Liidu liikmesuse referendum: Suurbritannias toimus referendum Euroopa Liitu jäämise küsimuses.

25. juuni

 Islandil toimusid presidendivalimised, mille võitis 39,1% häältega parteitu kandidaat Guðni Jóhannesson.

26. juuni

 Hispaanias toimusid ennetähtaegsed parlamendivalimised.

28. juuni
İstanbuli Atatürki lennujaama terroriakt

29. juuni

 Mongoolias toimusid parlamendivalimised. Mongoolia Rahvapartei sai 45,12% häältest ja 65 kohta Suure Rahvahuraali 76 kohast.

Viited

 2016-06